**Informatīvais ziņojums**

**„Par Kultūras informācijas sistēmu centra projekta**

**„Izglītotāji un inovatori bibliotēkās”**

**īstenošanu”**

Informatīvais ziņojums „Par Kultūras informācijas sistēmu centra projekta „Izglītotāji un inovatori bibliotēkās” īstenošanu” sagatavots pēc Kultūras ministrijas iniciatīvas, lai Kultūras informācijas sistēmu centram (turpmāk – Centrs) rastu nepieciešamo priekšfinansējumu Eiropas Savienības izglītības, mācību, jaunatnes un sporta programmas „Erasmus+ aktivitātes KA2 organizāciju sadarbības veicināšana un labās prakses piemēru pārņemšana Stratēģiskās partnerības pieaugušo izglītībā” atbalstītā projekta „Izglītotāji un inovatori bibliotēkās” (turpmāk – Projekts) īstenošanai.

Projektu Centrs īsteno sadarbībā ar Informācijas Sabiedrības attīstības fondu (Polija, *Fundacja Rozwoju Spoleczenstwa Informacyjnego*; projekta līderis), Lietuvas Nacionālo bibliotēku, Oplanne pašvaldību (Norvēģija) un Lasīšanas un rakstīšanas veicināšanas fondu (Holande un Beļģija, *Stichting lezen & schrijven*). Kultūras informācijas sistēmu centrs kā viens no sadarbības partneriem 2016.gada 4.martā ar Informācijas Sabiedrības attīstības fondu (Polija) kā projekta līderi ir parakstījis partnerības līgumu par projekta īstenošanu.

Projekta mērķis ir izveidot unikālu pieaugušo izglītību atbalstošu ekosistēmu ar īpašu nozīmību cilvēkiem, kuri dzīvo reģionos ar ierobežotu piekļuvi mūžizglītības programmām un kultūras dzīvei, kā arī tām iedzīvotāju grupām, kurām draud sociālā atstumtība (piemēram, bezdarbnieki, imigranti, vecāka gadagājuma cilvēki vai invalīdi).

Projekta īstenošanas termiņš ir līdz 2018.gada 31.augustam.

Bibliotekāru un citu kultūras un atmiņas institūciju speciālistu loma un nozīme vietējā sabiedrībā nepārtraukti aug un paplašinās, arvien nepieciešamas jaunas zināšanas, kompetences un kvalifikācija; šie speciālisti mūsdienās kļūst par vietējās sabiedrības izglītotājiem. Projekta ietvaros izstrādātais modelis un radītie mācību materiāli pilnveidos vietējo sabiedrības izglītotāju kompetences, lai tie spētu pieaugušajiem – vietējo kopienu iedzīvotājiem palīdzēt uzlabot viņu pamata un starpnozaru prasmes, jo īpaši sociālās un pilsoniskās kompetences, pašiniciatīvu un uzņēmējdarbību, kā arī izpratni par kultūru un tās izpausmēm. Gan vietējo kopienu iedzīvotāju, gan sabiedrības izglītotāju identificētie mācību trūkumi saskan ar jaunākajām bibliotēku attīstības tendencēm. Šajā sakarā Projekta ietvaros ir noteiktas darbības jomas, kas saskan arī ar vietējo iedzīvotāju, speciālistu un institūciju attīstības virzieniem:

1. bibliotēka kā radošais inkubators;
2. bibliotēka kā sociālo inovāciju centrs;
3. bibliotēka kā starpkultūru dialoga veicinātājs.

Projekta ietvaros plānots veikt līdz šim nebijušu pētījumu – tiks veikta mērķauditorijas (gala lietotāju, bibliotekāru un citu kultūras iestāžu darbinieku) vajadzību analīze, pētījums par dažādiem mācību eksperimentiem, pieredzi un sasniegumiem Eiropas bibliotēkās, īpaši pētot Projekta dalībvalstis. Pētījuma ietvaros tiks veikta:

1. ilgtspējas, bibliotēku kapacitātes un infrastruktūras analīze attiecībā uz bibliotēku lietotāju – vietējo kopienu iedzīvotāju un bibliotekāru un citu kultūras un atmiņas institūciju speciālistu kā vietējās sabiedrības izglītotāju kontekstā;
2. bibliotekāru un citu kultūras un atmiņas institūciju speciālistu kā vietējās sabiedrības izglītotāju profila, virzienu un tendenču analīze mūsdienu bibliotēku attīstībā;
3. institucionālā analīze, t.i., stratēģiju, veiksmes un neizdošanās faktoru un spēju radīt sociālas pārmaiņas analīze.

Pētījuma rezultāti sniegs arī detalizētu informāciju par kultūras nozares attīstību nacionālā un Eiropas Savienības līmenī. Pamatojoties uz pētījuma ietvaros iegūtajiem datiem, Projekta kopējo ietvaru un noteiktajiem speciālistu un nozaru attīstības virzieniem, tiks izstrādāta mācību programma un materiāli, īstenotas pieredzes apmaiņas un mācību vizītes, kā arī mācību semināri Projekta dalībvalstīs. Projekta noslēgumā tiks īstenotas starptautiskas konferencēs katrā Projekta dalībvalstī, kurās tiks prezentēti Projekta rezultāti un tā īstenošanas laikā izstrādātie materiāli, Projekta rezultātu ietekme, labās prakses piemēri, vadlīnijas un rekomendācijas vietējiem un starptautiskajiem politikas veidotājiem un citām nozīmīgām ieinteresētajām pusēm.

Projekta īstenošanas nosacījumus nosaka programmas *Erasmus+* vadlīnijas, starp Projekta līderi un Polijas *Erasmus+* programmas Nacionālo aģentūru noslēgtais granta līgums un noslēgtais partnerības līgums starp Centru un Projekta līderi par Projekta īstenošanu.

Projekta kopējais budžets ir 51 176,00 *euro*, kura ietvaros tiks īstenotas sekojošas Projekta aktivitātes laika posmā no 2016. līdz 2018.gadam:

|  |  |  |  |  |
| --- | --- | --- | --- | --- |
| **Projekta aktivitātes** | **Gads** | | | **Kopā pa aktivitātēm (*euro*)** |
|  | **2016** | **2017** | **2018** |  |
| Starptautiskās Projekta partneru sanāksmes | 6 900 |  |  | **6 900** |
| Mācīšanās eksperimenti Eiropas bibliotēkās (pētījums, ziņojums, intelektuālais nodevums) | 5 328 |  |  | **5 328** |
| Multikulturālas, inovatīvas un radošas bibliotēkas modelis (intelektuālais nodevums) | 592 | 2 326 |  | **2 918** |
| Mācību materiāla komplekta izstrāde (intelektuālais nodevums) |  | 5 265 |  | **5 265** |
| Modeļa ieviešana (scenāriju izstrāde, adaptēšana; intelektuālais nodevums) |  | 5 265 |  | **5 265** |
| Īstermiņa Projekta personāla apmācība | 7 000 |  |  | **7 000** |
| Pieredzes nodošanas pasākumi |  |  | 9 500 | **9 500** |
| Projekta administrēšana | 4 000 | 3 000 | 2 000 | **9 000** |
| **Kopā pa gadiem, *euro*** | **23 820** | **15 856** | **11 500** | **51 176** |

Centrs tiek finansēts no valsts budžeta dotācijas no vispārējiem ieņēmumiem, ieņēmumiem no maksas pakalpojumiem un citiem pašu ieņēmumiem, ārvalstu finanšu palīdzības līdzekļiem. Ieņēmumi no maksas pakalpojumiem un citi pašu izdevumi nevar tikt izmantoti iestādes uzturēšanas izdevumiem, jo tos veido no bibliotēkām saņemtais finansējums par datu bāzu abonēšanu un valsts nozīmes bibliotēku informācijas sistēmas ALEPH500[[1]](#footnote-1) uzturēšanu, lai nodrošinātunacionālā elektroniskā kopkataloga un nacionālās bibliogrāfijas datu bāzes pieejamību. Centrs 2016.gada 7.janvārī iesniedza Kultūras ministrijā vēstuli ar lūgumu piešķirt priekšfinansējumu Projekta īstenošanai, jo, ņemot vērā ierobežotos pašu līdzekļus, kā arī Projekta finansējuma izmaksas kārtību, Centrs nevar nodrošināt priekšfinansējumu no saviem finanšu resursiem.

Kultūras ministrijas budžetā nav brīvu finanšu līdzekļu priekšfinansējuma nodrošināšanai un budžeta iestādes var uzņemties papildu saistības vienīgi Eiropas Savienības politikas instrumentu un parējās ārvalstu finanšu palīdzības līdzfinansēto projektu un pasākumu īstenošanai, ja ir saņemts attiecīgs Ministru kabineta lēmums (Likuma par budžeta un finanšu vadību 24.panta trešā daļa).

Saskaņā ar Projekta partnerības līguma, kas noslēgts starp Projekta līderi un Centru, 5.punktu procedūra priekšfinansējuma atgriešanai ir sekojoša: Projekta finansējumu Polijas Nacionālā aģentūra pārskaitīs Projekta līdera bankas kontā 15 (piecpadsmit) maksājumos un Projekta noslēguma maksājumu sekojošā kārtībā: ne ātrāk kā 2 (divus) mēnešus pēc perioda ziņojuma iesniegšanas un ne ātrāk kā 2 (divus) mēnešus pēc Projekta noslēguma ziņojuma iesniegšanas. Finanšu periodi: 01.09. – 31.12.2015., 01.01. – 28.02.2016., 01.03. – 30.04.2016., 01.05. – 30.06.2016., 01.07. – 30.09.2016., 01.09. – 31.12.2016., 01.01. – 31.03.2017., 01.04. – 31.05.2017., 01.06. – 31.07.2017., 01.08. – 30.09.2017., 01.10. – 31.12.2017., 01.01. – 31.03.2018., 01.04. – 31.05.2018., 01.06. – 31.08.2018.

Projekta finansējums tiks ieskaitīts Projekta līdera bankas kontā tālākai pārskaitīšanai Projekta partneriem atbilstoši ieviestajām Projekta aktivitātēm. Finanšu plūsma starp Projekta līderi un Projekta partneriem atbilstoši iesniegtajiem finanšu dokumentiem. Projekta līderis ir atbildīgs par izdevumu apstiprināšanu un 100 % finansējuma atgriešanu Projekta partneriem. Finanšu plūsma no Polijas Nacionālās aģentūras notiek saskaņā ar iepriekš norādītajiem finanšu periodiem. Projekta līderis uzņemas veikt maksājumus Projekta partneru kontos 7 (septiņu) dienu laikā no finansējuma saņemšanas no Polijas Nacionālās aģentūras.

**Ņemot vērā minēto, Eiropas Savienības izglītības, mācību, jaunatnes un sporta programmas „Erasmus+ aktivitātes KA2 organizāciju sadarbības veicināšana un labās prakses piemēru pārņemšana Stratēģiskās partnerības pieaugušo izglītībā” atbalstītā Projekta īstenošanai Centram nepieciešams kopējais priekšfinansējums 51 176,00 *euro* apmērā, tai skaitā** **2016.gadā 23 820,00 *euro* apmērā, 2017.gadā 15 856,00 *euro* apmērā un 2018.gadā 11 500,00 *euro* apmērā.**

Kultūras ministre D.Melbārde

Vīza: Valsts sekretārs S.Voldiņš

2016.05.20. 16:01

1 039

H.Raatma, 67330230

[Helena.Raatma@km.gov.lv](mailto:Helena.Raatma@km.gov.lv)

1. Valsts nozīmes bibliotēku informācijas sistēma ALEPH500: [https://kopkatalogs.lv/F/FSX6V6KYKPYE9AJ79S3MTJ8LGPF987AF6L4MGCA9KU738IBUH515308?func=option-update-lng&file\_name=find-b&local\_base=lnc04&p\_con\_lng=lav](https://kopkatalogs.lv/F/FSX6V6KYKPYE9AJ79S3MTJ8LGPF987AF6L4MGCA9KU738IBUH5-15308?func=option-update-lng&file_name=find-b&local_base=lnc04&p_con_lng=lav) [↑](#footnote-ref-1)